Deskripsi Gamelan Jawa dalam Puisi
Sêkar Kinaṇthi

kang titis pananguhipun. ririh arêmpêk maradin. (rêbab.) abênda ringakang. pamathête dhemês mathis. ngalêlêr ngêswilêtira. lakune kasok lêstari.

(kêṇdhang) teteh ana ruṇdhung. swarane salin-sumalin. jêjêk-ajêk iramannya. (gênder) gumlêṇdhang gumrining. nyupak sumruwung bumbungnya. (gambang) glêbêk gumaliṇdhing.

(kêmpul.) piṇthagêm makmêlung. dumêling pangêlik. (suling.) pêpêt tutupaning ngraras. lir kadhasih ngasih-asih. (gênder panêrus) pinjalan. (bonang gêng) pating talêning.

ibalan (bonang panêrus). rinaras rina cik-racik. (kêmong) tan manggon ing sêla. (salêṇthêm) ulêm ngalebi. (dêmung) dumunung irama. mangungkung cingkok ngugêri.

(saron barang) mancêr (barung). (saron panêrus) kumricik. cinacah cocok irama. (gambang gangsa) cumalêngkling. (katipung) nêpungi petang. (kêcer) ngecer mawor gêndhing.

(suwukan) gêrus abaung. (calêmpung) umyung-ngêmpyungi. sêthane lamun priyangga. cinorak-caruk kumêncring. (kêmanak) ngenak kinala. lirwalang angkup mêrpêki.

(gong) jumêglug mandul-mandul. gumulung gobaking warih. (kênong) galong-gêgolongan. sêrênge ngalangu têbih. (kêthuk) maṇthuk ing thuthukan. (kêmpyang) mêncil galik-galik.

Djokja, 15 Maart 1897.